De to nordjyske undervisere Jens Myrup Pedersen fra AAU og Rasmus Otvald Jensen fra UCN får i dag mandag årets Undervisningspris. De er blandt syv prisvindere, som er nogle af de dygtigste og mest inspirerende undervisere på landets videregående uddannelser. Prisen uddeles af Uddannelses- og Forskningsministeriet og bliver overrakt af H.K.H. Kronprinsesse Mary og uddannelses- og forskningsminister Jesper Petersen i eftermiddag. De syv er blandt andet blevet vurderet ud fra deres faglige passion og deres nærvær i undervisningen. Tidligt at toppe Rasmus Otvald Jensen, der er adjunkt på Natur- og Kulturformidleruddannelsen på UCN, har kun undervist på skolen i to år. Alligevel er anerkendelsen ikke at tage fejl af. Kun to gange før har en adjunkt, titlen før man bliver lektor, vundet prisen. - Det er lidt tidligt at toppe, siger han i det portræt, Uddannelses- og Forskningministeriet har lavet i forbindelse med prisoverrækkelsen. Og for den spirende adjunkt er det især de studerende, som motiverer og gør ham stolt af at undervise. -Det er ret stort at inspirere nogen, til at gøre noget, de ikke vidste, var en mulighed. At sidde til en eksamen og vide, at de studerende ved det, de siger nu, fordi jeg har hjulpet dem til at forstå verden på den måde, er en virkelig fed følelse. Fællesskabets vigtighed Den anden nordjyske prisvinder er Jens Myrup Pedersen fra Aalborg Universitet. Han er professor i cybersikkerhed og er desuden landstræner for det danske cyberlandshold. Jens Myrup Pedersens undervisning er eksperimenterende med en legende og nysgerrig tilgang til faget og de studerende. Han er ikke bange for at tage virkelighedens uløste udfordringer op i undervisningen. - Jeg er nok lidt fandenivoldsk. Hvis jeg tror, vi kan få noget godt ud af det, så tager vi chancen, fortæller han i portrættet fra Uddannelses- og Forskingsministeriet. For Jens Myrup Pedersen er fællesskabet en vigtigt faktor for at lykkes i undervisningen - Jeg ser klasselokalet som et sted, hvor vi deler ting med hinanden. Uddannelse må aldrig blive et nulsumsspil. Jeg ved jo også, at der indimellem sidder specialister, som på nogle områder ved mere end mig. At være komfortabel i den erkendelse er en forudsætning for at lave god undervisning. Priserne uddeles på Nationalmuseet klokken 13:15.

Opsummering:
De to nordjyske undervisere Jens Myrup Pedersen fra AAU og Rasmus Otvald Jensen fra UCN får i dag årets Undervisningspris.